作者:韓愈
標題:赴江陵途中寄贈王二十補闕李十一拾遺李二十六員外翰林三學士
內容:孤臣昔放逐，血泣追愆尤。汗漫不省識，恍如乘桴浮。或自疑上疏，上疏豈其由。是年京師旱，田畝少所收。上憐民無食，徵賦半已休。有司恤經費，未免煩徵求。富者既雲急，貧者固已流。傳聞閭裡間，赤子棄渠溝。持男易鬥粟，掉臂莫肯酬。我時出衢路，餓者何其稠。親逢道邊死，佇立久咿嚘。歸舍不能食，有如魚中鉤。適會除禦史，誠當得言秋。拜疏移合門，為忠寧自謀。上陳人疾苦，無令絕其喉。下陳畿甸內，根本理宜優。積雪驗豐熟，幸寬待蠶麰。天子惻然感，司空歎綢繆。謂言即施設，乃反遷炎州。同官盡才俊，偏善柳與劉。或慮語言洩，傳之落冤讎。二子不宜爾，將疑斷還不。中使臨門遣，頃刻不得留。病妹臥床褥，分知隔明幽。悲啼乞就別，百請不頷頭。弱妻抱稚子，出拜忘慚羞。黽勉不回顧，行行詣連州。朝為青雲士，暮作白頭囚。商山季冬月，冰凍絕行輈。春風洞庭浪，出沒驚孤舟。逾嶺到所任，低顏奉君侯。酸寒何足道，隨事生瘡疣。遠地觸途異，吏民似猿猴。生獰多忿很，辭舌紛嘲啁。白日屋簷下，雙鳴鬥鵂鶹。有蛇類兩首，有蠱群飛遊。窮冬或搖扇，盛夏或重裘。颶起最可畏，訇哮簸陵丘。雷霆助光怪，氣象難比侔。癘疫忽潛遘，十家無一瘳。猜嫌動置毒，對案輒懷愁。前日遇恩赦，私心喜還憂。果然又羈縶，不得歸鋤耰。此府雄且大，騰淩盡戈矛。棲棲法曹掾，何處事卑陬。生平企仁義，所學皆孔周。早知大理官，不列三後儔。何況親犴獄，敲搒發奸偷。懸知失事勢，恐自罹罝罘。湘水清且急，涼風日修修。胡為首歸路，旅泊尚夷猶。昨者京使至，嗣皇傳冕旒。赫然下明詔，首罪誅共吺。複聞顛夭輩，峨冠進鴻疇。班行再肅穆，璜佩鳴琅璆。佇繼貞觀烈，邊封脫兜鍪。三賢推侍從，卓犖傾枚鄒。高議參造化，清文煥皇猷。協心輔齊聖，致理同毛輶。小雅詠鹿鳴，食蘋貴呦呦。遺風邈不嗣，豈憶嘗同裯。失志早衰換，前期擬蜉蝣。自從齒牙缺，始慕舌為柔。因疾鼻又塞，漸能等燻蕕。深思罷官去，畢命依松楸。空懷焉能果，但見歲已遒。殷湯閔禽獸，解網祝蛛蝥。雷煥掘寶劍，冤氛消鬥牛。茲道誠可尚，誰能借前籌。殷勤答吾友，明月非暗投。